ก.ล.ต.เตรียมปรับเกณฑ์รับระบบงานอนุมัติจัดตั้งและจัดการกองทุนรวมแบบไร้กระดาษ
ก.ล.ต. เปิดรับฟังความคิดเห็นการปรับปรุงหลักเกณฑ์เพื่อรองรับระบบงานอนุมัติจัดตั้งและจัดการกองทุนรวมแบบไร้กระดาษ (paperless) เพื่อให้ภาคธุรกิจได้รับความสะดวกรวดเร็วมากยิ่งขึ้น และลดการสิ้นเปลืองทรัพยากรจากการใช้กระดาษจำนวนมาก สอดคล้องแผนพัฒนาตลาดทุนไทย
22 ส.ค. 2562

ก.ล.ต. เปิดรับฟังความคิดเห็นการปรับปรุงหลักเกณฑ์เพื่อรองรับระบบงานอนุมัติจัดตั้งและจัดการกองทุนรวมแบบไร้กระดาษ (paperless) เพื่อให้ภาคธุรกิจได้รับความสะดวกรวดเร็วมากยิ่งขึ้น และลดการสิ้นเปลืองทรัพยากรจากการใช้กระดาษจำนวนมาก สอดคล้องแผนพัฒนาตลาดทุนไทย
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ระบุว่า ก.ล.ต.มีแนวคิดที่จะปรับหลักเกณฑ์เพื่อรองรับระบบงานอนุมัติจัดตั้งและจัดการกองทุนรวมแบบไร้กระดาษเพื่อให้เป็นไปตามแผนพัฒนาตลาดทุนไทย และร่วมเป็นส่วนหนึ่งในการลดปริมาณก๊าซคาร์บอนไดออกไซด์ที่เป็นตัวการสำคัญที่ทำลายชั้นบรรยากาศซึ่งส่งผลต่อการเพิ่มขึ้นของอุณหภูมิโลก โดย ก.ล.ต. ได้ปรับปรุงระบบงานอนุมัติจัดตั้งและจัดการกองทุนรวมออนไลน์ (Online Fund Approval and Management System หรือ OFAM) ให้สามารถรองรับการใช้งานแบบไร้กระดาษได้
ทั้งนี้ ภาคธุรกิจจะสามารถยื่นคำขอผ่านระบบ OFAM ได้ โดยไม่ต้องยื่นแบบกระดาษมายัง ก.ล.ต. ซึ่งจะช่วยลดปริมาณการใช้กระดาษของภาคธุรกิจได้ถึง 1.6 ล้านแผ่นต่อปี หรือคิดเป็นการลดปริมาณก๊าซคาร์บอนไดออกไซด์ประมาณ 39 ตันต่อปี อีกทั้งช่วยลดค่าใช้จ่ายด้านต่าง ๆ อีกด้วย เช่น ค่าจัดส่งเอกสาร ค่าไฟฟ้า และค่าจัดเก็บเอกสาร ซึ่งคาดว่าจะลดค่าใช้จ่ายได้ประมาณปีละ 1 ล้านบาท
นอกจากนี้ ยังเพิ่มช่องทางการเปิดเผยข้อมูลเกี่ยวกับการจ่ายเงินปันผลผ่านหนังสือพิมพ์ โดยให้เผยแพร่ผ่านช่องทางที่ผู้ลงทุนสามารถเข้าถึงได้ และไม่เป็นการเพิ่มต้นทุนให้แก่ผู้ลงทุน อาทิ เว็บไซต์ของบริษัทจัดการ หรือช่องทางอื่นตามความเหมาะสมได้